b'\n_START_ARTICLE_\nTudhalija I.\n_START_SECTION_\nPrepoznavanje\n_START_PARAGRAPH_\nPravilno \xc5\xa1tevil\xc4\x8denje hetitskih vladarjev z imenom Tudhalija je te\xc5\xbeavno. Prvi Tudhalija je \xc5\xbeivel \xc5\xbee v hatskem obdobju, vendar se zanj ne ve ali je vladal kot kralj ali ne. Nekatere rekonstrukcije zaporedja hetitskih kraljev ume\xc5\xa1\xc4\x8dajo Tudhalijo I. neposredno za Muvatalija I., nekatere pa neposredno pred njim. _NEWLINE_Nekateri zgodovinarji ga \xc5\xa1tejejo za prvega kralja Novega kraljestva (ali cesarstva), drugi pa to mesto pripisujejo \xc5\xa0upiluliumi I. Tudhalija I. bi lahko bil vnuk kralja Huzije II. Lahko bi bil neposredni naslednik strmoglavljenega kralja Muvatalija I., sicer pa natan\xc4\x8dno zaporedje vladarjev na za\xc4\x8detku Novega kraljestva ni zanesljivo, predvsem zaradi te\xc5\xbeavnega ume\xc5\xa1\xc4\x8danja Hatu\xc5\xa1ilija II. Tudhalija I. je bil nekaj \xc4\x8dasa sovladar svojega zeta in posinovljenca Arnuvande I.\n_START_SECTION_\nVladanje\n_START_PARAGRAPH_\nTudhalijev najpomembnej\xc5\xa1i dose\xc5\xbeek je bila zmaga nad  A\xc5\xa1uvo, zvezo 22 anatolskih dr\xc5\xbeav, nastalo okoli leta 1400 pr. n. \xc5\xa1t. Nekateri jezikoslovci so prepri\xc4\x8dani, da iz imena A\xc5\xa1uva izhaja ime Azija, ki je sprva pomenilo samo Malo Azijo. Teorija je do neke mere sporna.\n_START_SECTION_\nTudhalija I. v Bibliji\n_START_PARAGRAPH_\n\xc5\xa0tevilni sodobni biblicisti so prepri\xc4\x8dani, da sta Tudhalija I. ali hatski Tudalija istovetna s svetopisemskim Tidalom, kraljem ljudstev, omenjenim v Prvi Mojzesovi knjigi. Tidal se je pridru\xc5\xbeil Kedorlaomerju v napadih upornikov v Kanaanu.'